
Tisztelt Képviselő-testület!

Martfű Város Önkormányzatának Képviselő-testülete a 2017. június 29-i ülésén döntött arról, hogy a műfüves futballpályát pályázati úton kívánja hasznosítani. Ezzel egyidejűleg felkérte a polgármestert a pályázati kiírás előkészítésére, melynek megfelelően a 2017. július 13-i ülésén hozott képviselő-testületi határozat alapján a műfüves futballpálya bérleti jogviszony keretében történő sportcélú üzemeltetésére nyilvános, egyfordulós pályázat kiírására került sor.
A felhívás 2017. július 14-től augusztus 15-ig megjelentetésre került Martfű Város Önkormányzatának honlapján, valamint közhíreltük a pályázati lehetőséggel kapcsolatos figyelemfelhívó hirdetményt az Új Néplap 2017. július 31-i számában is. 
A jelentkezési határidő ennek ellenére eredménytelenül telt le, 2017. augusztus 15-ig Martfű Város Önkormányzatához nem érkezett egyetlen pályázati dokumentáció sem.

Mint ismeretes, a műfüves futballpálya 1/1 arányban Martfű Város Önkormányzatának a tulajdona, az MLSZ 15 évre szóló használati jogot gyakorol a pálya felett. Az Önkormányzat és az MLSZ között létrejött együttműködési megállapodás a kötelező karbantartás és üzemeltetés, valamint a pályahasználat feltételeit és szabályait is rögzíti.
A műfüves futballpályát LED világítás veszi körül, a beruházás 200 főt befogadó mobil lelátóval és fedett kispadokkal is kiegészült.
A kialakításának teljes bruttó költsége 33,3 millió Ft volt, az Önkormányzat saját erőként 10 millió forinttal, a beruházás 30 %-ával járult hozzá annak megvalósításához.
A pályát jelenleg a Martfűi Labdarúgó Sportegyesület térítésmentes használatba adási szerződés alapján a sportcéljai megvalósítása érdekében használja, valamint az Egyesület közreműködésével biztosítottuk eddig az érdeklődők számára az üzemeltetési szerződés megkötéséig, hogy azt szabályozott keretek között, zökkenőmentesen, a pálya állagának megóvása mellett vehessék igénybe.
Ezek figyelembevételével kell a Képviselő-testületnek döntést hozni a pálya önkormányzati üzemeltetését, vagy a hasznosítását illetően.
Ehhez egyrészt a Martfű Város Önkormányzatának a Magyar Labdarúgó Szövetséggel kötött, a műfüves futballpálya közös használatáról és hasznosításáról szóló együttműködési megállapodásban rögzítettek szolgálnak alapul, valamint nemzeti vagyonról szóló 2011. évi CXCVI. törvény (továbbiakban: Nvt.) és a Martfű Város Önkormányzatának Martfű város vagyonáról és vagyongazdálkodásáról szóló 8/2012. (III.7.) önkormányzati rendeletének szabályait is figyelembe kell venni.
A nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdés 4. pontja értelmében hasznosítás: a tulajdonosi joggyakorló vagy a nemzeti vagyon használója által a nemzeti vagyon birtoklásának, használatának, hasznok szedése jogának bármely - a tulajdonjog átruházását nem eredményező - jogcímen történő átengedése, ide nem értve a vagyonkezelésbe adást, valamint a haszonélvezeti jog alapítását.

A vagyonkezelésbe adás a 100 %-os önkormányzati tulajdonú cég, a Martfűi Városfejlesztési Nonprofit Kft esetében merülhet fel, amely év közben, ennyire az év végéhez közeledvén nem







szerencsés, a Képviselő-testület azonban a későbbiekben döntést hozhat arról, hogy a lehetőséget megvizsgálva esetleg január 1-től kezdődően ezzel a megoldással kívánja a pályát  működtetni.

A korábban számba vett alternatívák közül a másik, a műfüves futballpályának Martfű Város Önkormányzata által történő üzemeltetésére van lehetőségünk, mivel ez esetben a Martfűi Városfejlesztési Nonprofit Kft-vel megkötött és jelenleg hatályos közfeladat ellátási szerződésünk alapján az ehhez kapcsolódó karbantartási feladatokat a Kft végzi.
Ezért azt javasolom, hogy 2017. október 1-től a műfüves futballpálya üzemeltetését Martfű Város Önkormányzata lássa el azzal, hogy a Martfűi Városfejlesztési Nonprofit Kft a karbantartási kötelezettség miatt felmerülő költségeit a gazdasági év végén kompenzációként Martfű Város Önkormányzatától igényelheti.
Amennyiben az Önkormányzat a későbbiekben erre a feladat ellátásra a mindenkori központi költségvetésből támogatásban részesül, akkor azt köteles arányosítva átadni a Kft-nek.

Mindezek alapján kérem, hogy az előterjesztést megtárgyalni és az alábbi határozati javaslatot elfogadni szíveskedjenek:


Határozati javaslat:

Martfű Város Önkormányzata Képviselő-testületének

……../2017. (…..) határozata
a műfüves futballpálya üzemeltetéséről

Martfű Város Önkormányzatának Képviselő-testülete megtárgyalta a műfüves futballpálya üzemeltetéséről szóló előterjesztést és az alábbi határozatot hozza:

1. Martfű Város Önkormányzatának Képviselő-testülete 2017. október 1-től kezdődően a műfüves futballpálya Martfű Város Önkormányzata által történő üzemeltetését határozza el az 1. sz. melléklet szerinti pályahasználati díjszabással és a 4., 5. sz. melléklet szerinti működtetéssel.

2. A műfüves futballpálya karbantartási feladatainak ellátását Martfű Város Önkormányzatának Képviselő-testülete a hatályos közfeladat ellátási szerződés alapján, a határozat 2. sz. melléklete szerinti dokumentálási és a 3. sz. melléklete szerinti szabályok betartási kötelezettségével a Martfűi Városfejlesztési Nonprofit Kft útján biztosítja.













3. A műfüves futballpályának Martfű Város Önkormányzata által történő üzemeltetésére való tekintettel a Martfűi Labdarúgó Sportegyesülettel az üzemeltetési szerződés létrejöttéig, határozott időre megkötött térítésmentes használatba adási szerződés 2017. szeptember 30-i hatállyal megszűnik.

4. A műfüves futballpályának a Martfűi Városfejlesztési Nonprofit Kft számára történő vagyonkezelésbe adásának lehetőségét 2017. december 31-ig meg kell vizsgálni és a Képviselő-testület elé kell terjeszteni.

Határidő: 2017. december 31.
Felelős: Dr. Papp Antal polgármester

Erről értesülnek:
1.) Jász-Nagykun-Szolnok Megyei Kormányhivatal, Szolnok,
2.) Valamennyi Képviselő, Helyben,
3.) Labdarúgó Sportegyesület, Martfű, Strand út 3., 
4.) Martfűi Polgármesteri Hivatal, Pénzügyi és Adóügyi Iroda, Helyben,
5.) Irattár.


M a r t f ű, 2017. szeptember 19.
                                                                                                      Dr. Papp Antal


Látta: Szász Éva jegyző

